U/21-landsholdsanfører Michael Jakobsen er plaget af influenza, hvorfor det endnu er usikkert, om AaB kan stille op med den sædvanlige bagkæde, når årets sidste SAS Liga-udfordring afvikles i morgen eftermiddag. Til gengæld er dette også det eneste spørgsmålstegn hos et AaB-mandskab, der skal forsøge hurtigst muligt at komme sig over torsdag aftens UEFA Cup-skuffelse, hvor det efter en i lange perioder flot præstation alligevel blev til et nederlag på 2-3 til Tottenham Hotspur på White Hart Lane. Nøjagtigt som sidst AaB gæstede en svær UEFA Cup-udebane (Sampdoria, red.) er Lyngby Boldklub den efterfølgende modstander. Dengang i september vandt AaB med 4-3 på Lyngby Stadion, og en gentagelse vil i hvert fald for en stund sende AaB alene på SAS Ligaens førsteplads. Cheftræner Erik Hamrén har foreløbigt udtaget følgende navne til dysten mod Lyngby Boldklub: 1 Karim Zaza, 2 Michael Jakobsen, 3 Martin Pedersen, 4 Danny Califf, 5 Jón Rói Jacobsen, 6 Steve Olfers, 7 Mattias Lindström, 8 Andreas Johansson, 9 Thomas Augustinussen, 10 Rade Prica, 11 José Mota, 14 Jeppe Curth, 15 Siyabonga Nomvethe, 16 Allan Olesen, 21 Kasper Risgård, 23 Thomas Enevoldsen, 24 Jens-Kristian Sørensen, 28 Martin S. Jensen og 31 Lasse Nielsen. Patrick Kristensen og Chrys er fortsat begge på skadeslisten.

Opsummering:
AaB's midterforsvarer Michael Jakobsen er tvivlsom til søndag eftermiddags SAS Liga-opgør på Energi Nord Arena mod Lyngby Boldklub.